CELEX: 62015TN0181
Language: mt
Date: 2015-04-13 00:00:00
Title: Kawża T-181/15: Rikors ippreżentat fit-13 ta’ April 2015 – Sopra Steria Group vs Il-Parlament

10.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 262/28
            
         Rikors ippreżentat fit-13 ta’ April 2015 – Sopra Steria Group vs Il-Parlament
   (Kawża T-181/15)
   (2015/C 262/38)
   Lingwa tal-kawża: l-Ingliż
   
      Partijiet
   
   
      Rikorrenti: Sopra Steria Group SA (Annecy-le-Vieux, Franza) (rappreżentanti: A. Verlinden, R. Martens u J. Joossen, avukati)
   
      Konvenut: Il-Parlament Ewropew
   
      Talbiet
   
   
               —
            
            
               tannulla d-deċiżjoni tal-Parlament Ewropew ta’ data mhux magħrufa li titnieda l-proċedura negozjata mingħajr pubblikazzjoni ta’ notifika ta’ kuntratt għal NPE-15.8;
            
         
               —
            
            
               tannulla kull deċiżjoni li l-Parlament Ewropew seta’ adotta fir-rigward tas-segwitu ta’ din il-proċedura negozjata mingħajr pubblikazzjoni ta’ notifika NPE-15.8;
            
         
               —
            
            
               tiddikjara li l-kuntratt(i) li huma possibbilment magħluqa bbażati fuq il-proċedura negozjata mingħajr pubblikazzjoni ta’ notifika għal NPE-15.8, huwa (huma) nulli u mingħajr effett;
            
         
               —
            
            
               tordna li l-Parlament Ewropew għandu jbati l-ispejjeż tal-proċeduri, inklużi l-ispejjeż għal rappreżentant legali mħallsa mir-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka motiv wieħed, li jallega l-ksur tal-Artikolu 102 tar-Regolament Finanzjarju, tal-Artikolu 103 tar-Regolament Finanzjarju, tal-Artikolu 104.2 tar-Regolament Finanzjarju u tal-Artikolu 134.1 (c) tar-Regoli ta’ Implementazzjoni, li b’hekk jirrendi invalida d-deċiżjoni ta’ data mhux magħrufa, li titnieda l-proċedura negozjata mingħajr pubblikazzjoni minn qabel ta’ notifika ta’ kuntratt.
   Skont ir-rikorrenti, il-Parlament Ewropew bi żball u illegalment uża l-proċedura nnegozjata mingħajr pubblikazzjoni minn qabel ta’ notifika tal-kuntratt, peress li kellu jiġi ddikjarat li din il-proċedura kienet proċedura eċċezzjonali li l-użu tagħha kellu jkun legalment ġustifikat (anki fid-dawl tal-obbligu tal-Parlament Ewropew li jiżgura li kull għoti ta’ kuntratt pubbliku għandu jingħata b’offerta fuq l-iktar bażi wiesgħa, ara l-Artikolu 102.2 tar-Regolament Finanzjarju). Tali ġustifikazzjoni, skont ir-rikorrenti, ma ngħatatx mill-Parlament Ewropew, u lanqas kien hemm raġunijiet ta’ urġenza estrema kkawżati minn avvenimenti mhux mistennija mhux attribwibbli lill-Parlament Ewropew (kif meħtieġ għall-applikazzjoni tal-Artikolu 134.1 (c) tar-Regoli ta’ Implementazzjoni).